Predkladacia správa

Vláda SR uznesením č. 952 z 8. októbra 2003 schválila Aktualizáciu Koncepcie rozvoja bytovej výstavby. Z bodu B.5. predmetného uznesenia vlády SR vyplýva pre ministra výstavby a regionálneho rozvoja a ministra práce, sociálnych vecí a rodiny úloha „v spolupráci s Ministerstvom financií SR a vybranými primátormi miest a starostami obcí vypracovať do 30. júna 2004 návrh opatrení na eliminovanie nerovnováhy medzi počtom pracovných príležitostí a počtom bytových jednotiek a predložiť ho na rokovanie vlády“. 
Cieľom predmetnej úlohy bolo navrhnúť také opatrenia, ktoré by smerovali poskytovanie podpory na rozvoj bývania do regiónov s nižšou mierou nezamestnanosti a regiónov, v ktorých vznikajú nové pracovné príležitosti.
Pre zabezpečenie plnenia tejto úlohy bola vytvorená pracovná skupina zo zástupcov Ministerstva výstavby a regionálneho rozvoja SR, Ministerstva práce, sociálnych vecí a rodiny SR, Ministerstva financií SR, Združenia miest a obcí Slovenska a vybraných primátorov miest a starostov obcí. 
Ministerstvo výstavby a regionálneho rozvoja SR vypracovalo analýzu trhu s bytmi a trhu práce na základe štatistických údajov, ktoré malo k dispozícii (počet bytov, vybavenosť bytmi, objem dotácií poskytnutých na výstavbu nájomných bytov a objem podpory poskytnutej zo Štátneho fondu rozvoja bývania na obstaranie bytov vrátane počtu podporených bytov). Vzhľadom na to, že štatisticky sa nesleduje ukazovateľ počtu pracovných príležitostí, bola analýza trhu práce spracovaná z dostupných údajov poskytnutých Ministerstvom práce, sociálnych vecí a rodiny SR (miera nezamestnanosti, počet pracujúcich v národnom hospodárstve, index rastu zamestnanosti a počet voľných pracovných miest). Zo spracovanej analýzy jednoznačne vyplýva, že nové investície smerujúce k zvýšeniu zamestnanosti sa následne s určitým časovým posunom prejavia vo zvýšení nárokov na bývanie. 
Po oboznámení členov pracovnej skupiny so spracovanými údajmi a závermi k návrhu opatrení na eliminovanie nerovnováhy medzi počtom pracovných príležitostí a počtom bytových jednotiek zástupcovia Ministerstva výstavby a regionálneho rozvoja SR, Ministerstva financií SR a Ministerstva práce, sociálnych vecí a rodiny SR konštatovali, že nie je žiaduce prijať administratívne opatrenia na elimináciu nerovnováhy medzi počtom pracovných príležitostí a počtom bytových jednotiek. Trhové mechanizmy sú pre zdravý vývoj v tejto oblasti dostatočne účinné. Vzhľadom na uvedené sa zástupcovia ústredných orgánov štátnej správy dohodli, že predložia vláde SR návrh na zrušenie predmetnej úlohy. 
Naopak zástupca miest nesúhlasil s návrhom na zrušenie úlohy, nakoľko podľa jeho názoru sa bez administratívnych opatrení budú prehlbovať regionálne disparity, nenavrhol však iný spôsob spracovania úlohy a konkrétne opatrenia.
Návrh na zrušenie predmetnej úlohy nemá finančný, ekonomický, environmentálny vplyv ani vplyv na zamestnanosť a preto nie je súčasťou materiálu doložka finančných, ekonomických, environmentálnych vplyvov a vplyvov na zamestnanosť. 
Zásadnú pripomienku k návrhu uplatnilo iba Ministerstvo práce, sociálnych vecí a rodiny SR, ktoré nesúhlasí so zrušením úlohy a navrhuje osobitne vyčleniť finančné prostriedky na výstavbu bytov realizovaných v obciach s mimoriadne rýchlym rastom zamestnanosti, napriek tomu, že člen pracovnej skupiny za tento rezort súhlasil, aby sa nevytvárali ďalšie administratívne bariéry trhovému mechanizmu. Súčasne je nevyhnutné uviesť, že požiadavka na vyčleňovanie finančných prostriedkov zo Štátneho fondu rozvoja bývania na výstavbu bytov realizovaných v obciach s mimoriadne rýchlym rastom zamestnanosti je nad rámec uvedeného návrhu a rozpor k tejto problematike bol odstránený na úrovni ministrov dňa 11. 2. 2004 k návrhu na zmenu rozpočtu Štátneho fondu rozvoja bývania.